Budizmi amerikan, nuancat aziatike dhe adaptimi perëndimor
Vizita e Dalai Lamës këtë javë në SHBA e ka përqendruar vëmendjen tek budizmi amerikan
Djemtë nga mosha pesë deri në 14 vjeç i kanë kokat e qethura para fillimit të një pushimi pesë-ditor. Këtu ata marrin njohuritë e para mbi mësimet budiste dhe njihen me jetën e një murgu budist. Në Tempullin Hsi Lai në Los Anxhelos, janë mbledhur kryesisht kinezo-amerikanë, megjithatë fëmijët i marrin mësimet në anglisht. Drejtori i qendrës, Miao Hsi, i lindur në Hong Kong, shpjegon se budizmi amerikan është i ndarë sipas vijave etnike. Një prift i lindur në Shtetet e Bashkuara në Qendrën Ndërkombëtare Budiste të Meditimit në Los Anxhelos, Kusala Bikshu, thotë se budizmi ka një histori të gjatë në Shtetet e Bashkuara. Dalai Lama mund të jetë budisti më i njohur në botë, dhe ai gëzon respekt mes amerikanëve. Ai ka disa pasues të njohur si aktori Riçard Giër. Mesazhi i tij i dhembshurisë ka tërhequr edhe amerikanë të tjerë. Në Shtetet e Bashkuara ka edhe mjedise të tjera budiste tibetiane. Kjo qendër meditimi ndodhet jashtë qytetit Reding në Kaliforninë veriore. Kusala Bikshu thotë se qendra e tij e Los Anxhelosit mbledh disa shkolla budiste së bashku. Ai ka studiuar traditën vietnameze me një mësues nga Sri Lanka. Qendra e tij është themeluar nga një murg vietnamez dhe ndodhet në një lagje koreano-amerikane. Ai vë në dukje se mësimet e pasura të budizmit ndryshojnë nga një traditë në tjetrën. Këtu në Tempullin Hsi Lai, pavarësisht diversitetit, thelbi i mësimeve është i njëjtë: respekt për traditën, dëshira për t’u adaptuar në kushtet amerikane, dhe arritja e një harmonie mes njerëzve të të gjitha feve. Budistët thonë se degët e ndryshme të budizmit amerikan lidhen përmes një ure. Janë fëmijët e lindur në Shtetet e Bashkuara të cilët kanë fenë budiste dhe kulturën amerikane, pavarësisht se ku u janë lindur prindërit.